CELEX: 32015R1723
Language: mt
Date: 2015-09-22 00:00:00
Title: Regolament ta' Implimentazzjoni tal-Kummissjoni (UE) 2015/1723 tat-22 ta' Settembru 2015 dwar il-klassifikazzjoni ta' ċerti prodotti fin-Nomenklatura Magħquda

29.9.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 252/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1723
   tat-22 ta' Settembru 2015
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa meħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqu, jew li żżid kwalunkwe subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawn ir-regoli ġenerali, l-oġġetti deskritti fil-kolonna (1) tat-tabella mniżżla fl-Anness għandhom jiġu kklassifikati taħt il-kodiċijiet tan-NM indikati fil-kolonna (2), bis-saħħa tar-raġunijiet imniżżla fil-kolonna (3) ta' dik it-tabella.
            
         
               (4)
            
            
               Huwa xieraq li jkun stipulat li l-informazzjoni tariffarja vinkolanti maħruġa fir-rigward tal-prodotti kkonċernati minn dan ir-Regolament u li ma tikkonformax ma' dan ir-Regolament tkun tista' tibqa' tiġi invokata mid-detentur, għal ċertu perjodu, skont l-Artikolu 12(6) tar-Regolament tal-Kunsill (KEE) Nru 2913/92 (2). Dak il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella mniżżla fl-Anness għandhom jiġu kklassifikati fin-Nomenklatura Magħquda taħt il-kodiċi tan-NM indikati fil-kolonna (2) ta' dik it-tabella.
   Artikolu 2
   L-informazzjoni tariffarja vinkolanti li ma tkunx konformi ma' dan ir-Regolament tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' tliet xhur minn meta jidħol fis-seħħ dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-22 ta' Settembru 2015.
      
         
            Għall-Kummissjoni,
         
         
            F'isem il-President,
         
         Heinz ZOUREK
         
            Direttur Ġenerali għat-Tassazzjoni u l-Unjoni Doganali
         
      
   
   
      (1)  ĠU L 256, 7.9.1987, p. 1.
   
      (2)  Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi Kodiċi Doganali tal-Komunità (ĠU L 302, 19.10.1992, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Prodott b'kompożizzjoni stojkjometrika magħmula mill-aluminat tal-manjeżju (ossidu tal-aluminju u tal-manjeżju) bl-istruttura kristallina tal-ispinell, prodott kimikament definit, fl-għamla ta' bċejjeċ żgħar irregolari, balal jew trab. Il-prodott għandu kontenut ta' manjeżju, ikkalkulat bħala ossidu tal-manjeżju, ta' madwar 28 % f'termini ta' piż, u kontenut ta' aluminju, ikkalkulat bħala ossidu tal-aluminju, ta' madwar 72 % f'termini ta' piż.
                              Il-prodott jintuża għall-manifattura ta' briks u madum refrattarji użati fl-industrija tal-azzar.
                              Il-prodott jinkiseb minn reazzjoni kimika bejn l-ossidu tal-manjeżju u l-ossidu tal-aluminju bit-tidwib f'forn li jdur.
                           
                        
               
                  2841 90 85 
               
               
                  Il-klassifikazzjoni hija ddeterminata bir-Regoli Ġenerali 1 u 6 għall-interpretazzjoni tan-Nomenklatura Magħquda, in-Nota 1 tal-Kapitolu 28 u l-kliem tal-kodiċijiet tan-NM 2841 , 2841 90  u 2841 90 85 .
                  Il-prodott jinkiseb minn reazzjoni kimika bit-tidwib ta' materja prima f'forn li jdur. Dan huwa kompost stojkjometriku (definit kimikament) li fih l-għadd tal-atomi tal-elementi preżenti jistgħu jiġu espressi bħala proporzjon ta' numri żgħar sħaħ. Dan mhuwiex prodott minerali mhux maħdum jew minerali u għaldaqstant ma jistax jiġi kklassifikat fil-Kapitoli 25 u 26.
                  Prodotti fl-għamla ta' bċejjeċ żgħar irregolari, balal jew trab huma l-materja prima għall-produzzjoni tal-intestatura 6815 . Il-klassifikazzjoni taħt l-intestatura 6815  hija eskluża minħabba li l-prodotti la huma oġġetti lesti u lanqas prodotti nofshom lesti.
                  Minħabba l-kompożizzjoni stojkjometrika tiegħu, il-prodott jissodisfa n-Nota 1(a) tal-Kapitolu 28, li tistipula li l-intestaturi ta' dan il-Kapitolu japplikaw biss għal komposti definiti kimikament (jiġifieri li jkollhom kompożizzjoni stojkjometrika).
                  Bħala prodott definit kimikament, l-ispinell għandu jiġi kklassifikat bħala kimika inorganika tal-Kapitolu 28 skont il-kompożizzjoni kimika tiegħu.
                  Għaldaqstant, il-prodott għandu jiġi kklassifikat taħt il-kodiċi tan-NM 2841 90 85  bħal imluħa oħra ta' aċidi ossometalliċi jew perossometalliċi.
               
            
                  
                              2.
                           
                           
                              Prodott b'kompożizzjoni li mhix stojkjometrika b'kontenut ta' manjeżju, ikkalkulat bħala ossidu tal-manjeżju, ta' madwar 20-35 % f'termini ta' piż u kontenut tal-aluminju, ikkalkulat bħala ossidu tal-aluminju, ta' madwar 58-78 % f'termini ta' piż. Il-prodott għandu l-istruttura kristallina tal-ispinell, fl-għamla ta' bċejjeċ żgħar irregolari, balal jew trab.
                              Il-prodott jintuża għall-manifattura ta' briks u madum refrattarji użati fl-industrija tal-azzar.
                              Il-prodott jinkiseb minn reazzjoni kimika bejn l-ossidu tal-manjeżju u l-ossidu tal-aluminju bit-tidwib f'forn li jdur.
                           
                        
               
                  3824 90 96 
               
               
                  Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda u mill-kliem tal-kodiċi tan-NM 3824 , 3824 90  u 3824 90 96 .
                  Il-prodott jinkiseb minn reazzjoni kimika bit-tidwib ta' materja prima f'forn li jdur. Dan mhuwiex prodott minerali mhux maħdum jew minerali u għaldaqstant ma jistax jiġi kklassifikat fil-Kapitoli 25 u 26.
                  Minħabba l-kompożizzjoni tiegħu li mhix stojkjometrika, il-prodott ma jissodisfax in-Nota 1(a) tal-Kapitolu 28, li tistipula li l-intestaturi ta' dan il-Kapitolu japplikaw biss għal komposti definiti kimikament (jiġifieri li jkollhom kompożizzjoni stojkjometrika), u għaldaqstant huwa eskluż mill-Kapitolu 28.
                  Prodotti fl-għamla ta' bċejjeċ żgħar irregolari, balal jew trab huma l-materja prima għall-produzzjoni tal-intestatura 6815 . Ma jkunux ikklassifikati taħt l-intestatura 6815  minħabba li la huma oġġetti lesti u lanqas prodotti nofshom lesti.
                  Għaldaqstant il-prodott għandu jiġi kklassifikat taħt il-kodiċi NM 3824 90 96  bħala prodotti jew preparazzjonijiet kimiċi oħrajn tal-industriji kimiċi jew dawk assoċjati, mhux speċifikati jew inklużi band'oħra.
               
            
                  
                              3.
                           
                           
                              Prodott li jismu “kromu tal-manjeżja mdewweb” fl-għamla ta' bċejjeċ żgħar irregolari griżi, frammenti jew trab magħmul minn għabra ta' daqsijiet differenti, b'kompożizzjoni ta' ossidu tal-manjeżju u ossidu tal-kromu li mhix stojkjometrika. Il-prodott għandu l-istruttura kristallina tal-ispinell u jintuża fil-manifattura ta' briks u madum refrattarji użati fl-industrija tal-azzar.
                              Dan il-prodott jinkiseb bit-tidwib tal-ossidu tal-manjeżju u l-minerali tal-kromju f'forn tal-ark.
                           
                        
               
                  3824 90 96 
               
               
                  Il-klassifikazzjoni hija ddeterminata mir-Regoli Ġenerali 1 u 6 għall-interpretazzjoni tan-Nomenklatura Magħquda u mill-kliem tal-kodiċi tan-NM 3824 , 3824 90  u 3824 90 96 .
                  Il-prodott jinkiseb minn reazzjoni kimika bit-tidwib ta' materja prima f'forn tal-ark. Dan mhuwiex prodott minerali mhux maħdum jew minerali u għaldaqstant ma jistax jiġi kklassifikat fil-Kapitoli 25 jew 26.
                  Minħabba l-kompożizzjoni tiegħu li mhix stojkjometrika, il-prodott ma jissodisfax in-Nota 1(a) tal-Kapitolu 28, li tistipula li l-intestaturi ta' dan il-Kapitolu japplikaw biss għal komposti definiti kimikament (jiġifieri li jkollhom kompożizzjoni stojkjometrika), u għaldaqstant huwa eskluż mill-Kapitolu 28.
                  Prodotti fl-għamla ta' bċejjeċ żgħar irregolari, balal jew trab huma l-materja prima għall-produzzjoni tal-intestatura 6815 . Ma jkunux ikklassifikati taħt l-intestatura 6815  minħabba li la huma oġġetti lesti u lanqas prodotti nofshom lesti.
                  Għaldaqstant il-prodott għandu jiġi kklassifikat taħt il-kodiċi NM 3824 90 96  bħala prodotti jew preparazzjonijiet kimiċi oħrajn tal-industriji kimiċi jew dawk assoċjati, mhux speċifikati jew inklużi band'oħra.